Randal Kolo Muani

Randal Kolo Muani (s. 5. joulukuuta 1998 Bondy) on ranskalainen jalkapalloilija, pelipaikaltaan hyökkääjä. Hän on pituudeltaan 187-senttimetrinen. Hän edustaa Englannin Valioliigassa pelaavaa Tottenham Hotspuria lainalla ranskalaisesta Paris Saint-Germainista.

 Seurajoukkueura 
Kolo Muani pelasi Nantesin joukkueessa kausina 2018–2022 Ranskan Ligue 1:ssä 79 ottelua ja teki niissä 21 maalia. Vuonna 2022 hän voitti Ranskan cupin, jossa hän tuolla kaudella pelasi viisi ottelua ja teki maalin puolivälierässä Bastiaa vastaan. Hän siirtyi kesällä 2022 Saksan Bundesliigassa pelaavaan Eintracht Frankfurtiin. Hän pelasi kauden aikana 32 bundesliigaottelua ja teki niissä 15 maalia. Mestarien liigassa hän pelasi seitsemän ottelua ja teki voittomaalin kotiottelussa Marseillea ja vierasottelussa Sportingia vastaan. Kolo Muani aloitti kauden 2023–2024 vielä Frankfurtissa kahdella bundesliigaottelulla, joista ensimmäisessä hän teki maalin, mutta syyskuun alussa hän siirtyi Paris Saint-Germainiin. Hän pelasi kaudella 2023–2024 Ligue 1:ssä 26 ottelua, joissa hän teki kuusi maalia, Ranskan cupissa kolme ottelua, joissa hän teki kaksi maalia, ja Mestarien liigassa kymmenen ottelua, joissa hän teki yhden maalin alkulohkossa AC Milania vastaan. PSG voitti Ranskan liigamestaruuden ja cupin, ja Mestarien liigassa joukkue ylsi välieriin.

Kolo Muani pelasi PSG:ssä syyskaudella 2024 10 sarjaottelua, joissa hän teki kaksi maalia. Mestarien liigassa hän pelasi neljä ottelua tekemättä maaleja. Tammikuussa 2025 Kolo Muani siirtyi italialaisseura Juventukseen loppukauden mittaisella lainasopimuksella. Kevätkaudella 2025 hän pelasi 16 Serie A:n ottelua, joissa hän teki kahdeksan maalia. Juventuksessa pelaamissaan kahdessa Mestarien liigan ottelussa hän ei tehnyt maaleja. Kolo Muani edusti Juventusta myös kesän 2025 seurajoukkueiden MM-kilpailuissa, joissa hän pelasi kolme ottelua ja teki kaksi maalia.

Syyskuussa 2025 Kolo Muani siirtyi englantilaisseura Tottenham Hotspuriin kauden loppuun ulottuvalla lainasopimuksella.

 Maajoukkueura 
Kolo Muani pelasi Ranskan alle 21- ja alle 23-vuotiaiden maajoukkueissa. Kesällä 2021 käydyissä Tokion olympialaisissa hän pelasi joukkueensa kaikki kolme ottelua.

Kolo Muani pelasi Ranskan A-maajoukkueessa ensimmäisen kerran kahdessa Kansojen liigan ottelussa syyskuussa 2022. Seuraavat maaottelunsa hän pelasi MM-kilpailuissa 2022: hän pelasi viimeisen alkulohko-ottelun Tunisiaa vastaan kokonaan ja tuli välieräottelussa Marokkoa vastaan kentälle 79. minuutilla ja teki alle minuutin sisällä kentälle tulostaan Ranskalle johtomaalin 2–0, mikä jäi ottelun lopputulokseksi. Loppuottelussa Argentiinaa vastaan hän tuli vaihdosta kentälle 41. minuutilla. Hän syötti Ranskan 1–2-kavennusmaalin ja onnistui maalinteossa rangaistuspotkukilpailussa, mutta Ranska jäi kuitenkin hopealle.

EM-kilpailuissa 2024 Kolo Muani tuli vaihdosta kentälle alkulohko-otteluissa Itävaltaa ja Puolaa sekä neljännesvälieräottelussa Belgiaa vastaan. Belgia-ottelun ainoa maali syntyi 85. peliminuutilla Kolo Muanin laukauksen muutettua suuntaa Belgian Jan Vertonghenista, jonka omaksi maaliksi se merkittiin. Kolo Muani pelasi avauskokoonpanossa EM-kilpailujen puolivälierässä Portugalia ja tappiollisessa välierässä Espanjaa vastaan ja teki jälkimmäisessä ottelussa Ranskan ainoan maalin.

Kolo Muani on pelannut syyskuun 2025 alkuun mennessä 31 A-maaottelua, joissa hän on tehnyt yhdeksän maalia: joulukuussa 2022 MM-kilpailuissa Marokkoa, marraskuussa 2023 EM-karsintaottelussa Kreikkaa, maaliskuussa 2024 ystävyysottelussa Chileä, kesäkuussa 2024 ystävyysottelussa Luxemburgia, heinäkuussa 2024 EM-kilpailuissa Espanjaa, syyskuussa 2024 Kansojen liigan kotiottelussa Belgiaa ja kesäkuussa 2025 Kansojen liigan välieräottelussa Italiaa vastaan sekä kaksi maalia lokakuussa 2024 Kansojen liigan vierasottelussa Belgiaa vastaan.

 Lähteet 

Luokka:Ranskalaiset jalkapalloilijat
Luokka:Vuonna 1998 syntyneet
Luokka:Elävät henkilöt